ועדת הכלכלה, כנסת 20, פרוטוקול מספר 236, 2016-05-30 14:00

איתן כבל: שלום לכולם.

איתן כבל: גברתי מנהלת הוועדה, אדוני היועץ המשפטי, רשמת, דובר, אורחים נכבדים.

איתן כבל: יש סיבה שאתם מביאים לנו את הדברים באיחור?

איתן כבל: למה זה קורה?

<רועי ישראלי: אנחנו מתנצלים.

איתן כבל: זו הפעם האחרונה.

איתן כבל: אני מורה לך, גברתי, שאם יש נושאים שהם יביאו אותם באיחור, אנחנו נוציא הודעה לעיתונות, נעשה להם שיימינג.

איתן כבל: אני אומר את זה בשיא הרצינות.

איתן כבל: אתה לא יכול לכופף את הוועדה ואת הלו"ז שלה.

איתן כבל: אתם לא היחידים.

איתן כבל: המנכ"ל לא צריך לנצל את יחסיו הטובים והערכה ההדדית איתי כדי להגיד שהוא חייב להעביר עד 1.6 את ההצעה.

איתן כבל: זה יכול היה להתנגש עם דברים שהיו יכולים להגיע במקרה ממקומות אחרים.

איתן כבל: זה פשוט לא נכון.

איתן כבל: אני יודע שאני הולך ואתם נשארים, אבל נא לחשוב על זה.

איתן כבל: על סדר יומנו צו הגז(בטיחות ורישוי)( הארכת התקופה שבסעיף 8טו(ד)(3) לחוק), התשע"ו-2016.

<רועי ישראלי: אנחנו מבקשים להאריך את תקופת המעבר בענייני מתקני צריכה בחוק בטיחות ורישוי.

<רועי ישראלי: אנחנו מציעים מנגנון להאריך אותו עד למוקדם מבין שני המועדים: או 1 בדצמבר, או 15 ימים מיום פרסום ההודעה על ידי שר האנרגיה בדבר הסמכת הגוף הבודק.

<רועי ישראלי: יש תהליך שהוא מוסמך על ידי הרשות להסמכת מעבדות וגם מאושר על ידי הממונה על התקינה.

<רועי ישראלי: קיבלנו את הסכמת שר האוצר להארכת תקופה המעבר, אנחנו מתואמים עם שאר הגופים הרלוונטיים - משרד הכלכלה, מינהל התקינה, משרד המשפטים והרשות להסמכת מעבדות.

איתן כבל: יש יום אחד שתהיו ערוכים?

<רועי ישראלי: כן.

איתן כבל: האם אנחנו זקוקים למשקפת רגילה, או ל-20 על 120 כדי לראות את היום הזה?

<רועי ישראלי: אנחנו עושים הכל.

<רועי ישראלי: כל הגופים הרלוונטיים מסודרים.

איתן כבל: האם המשרדים הרלוונטיים ערוכים כמו שבדרך כלל משרדים רלוונטיים ערוכים?

<רועי ישראלי: אפילו ביתר שאת.

איתן כבל: זאת אומרת, זה עוד שנה לפחות.

<רועי ישראלי: לא.

<רועי ישראלי: אנחנו עושים את הכל, מעבר למנגנונים שנקבעו בחוק, על-מנת לקצר את התקופה, על-מנת לעשות עבודה במקביל.

איתן כבל: מה מנע מכם להיות יעילים עד עכשיו?

<רועי ישראלי: התקן הוא תקן מאוד מורכב.

איתן כבל: למה לא קמתם שעה אחת קודם כדי להתחיל את זה?

איתן כבל: מי תוקע עכשיו כף לידי שהתהליך המורכב והמסובך הזה לא יימשך לתוך זמן שאנחנו לא יודעים להגיד אותו?

<רועי ישראלי: התהליך המרכזי שגרם לעיכוב הוא בעצם העבודה על התקן.

<רועי ישראלי: התקן מורכב, ידבר על זה מכון התקנים.

איתן כבל: אני אאשר את זה, אבל אני רוצה לו"ז.

<רועי ישראלי: לפי הלו"ז שלנו אנחנו אמורים עד תחילת דצמבר, שזו התקופה שביקשנו, לסיים את העבודה.

איתן כבל: מה מנע מכם עד היום?

איתן כבל: אתה אומר תקן.

איתן כבל: תקן זה כאילו עכשיו טסת לירח, עשית איזו חניית ביניים באיזה שהוא מקום וחזרת.

<רועי ישראלי: כדי לסיים את תקופת המעבר יש מספר שלבים שצריכים להתבצע.

<רועי ישראלי: אחרי סיום העבודה על התקן יש הליך של הסמכה של הגוף הראשון על ידי הרשות להסמכת מעבדות, שזה הליך שלוקח במקרה הטוב 3 חודשים, כאשר אחריו יש עוד הליך של בדיקה על ידי הממונה על התקינה.

<איתי עצמון: ההליך של הבדיקה על ידי הממונה על התקינה יכול להיעשות במקביל.

<רועי ישראלי: זה מה שאנחנו מוודאים שיקרה.

<רועי ישראלי: בכל מקרה, אי אפשר להתחיל את תהליך ההסמכה מבלי שיש תקן להסמיך על פיו.

<אמיר רשף: מילה על למה התקן לוקח יותר זמן ממה שחשבנו.

<אמיר רשף: הוא לוקח יותר זמן, אין ספק.

<אמיר רשף: גם אנחנו היינו רוצים לראות את התהליך הזה מסתיים קודם.

<אמיר רשף: ועדת המומחים שכותבת את התקן גיבשה אותו בצורה שלצערי התעשייה הלינה שהוא מורכב מידי, מסובך מידי ומטיל קשיים גדולים על מי שירצה להתחבר בעתיד לפי התקן.

<אמיר רשף: השלב הזה שהתעשייה העירה את הערותיה, שהן הערות נכונות ואני חושב שגם הוועדה רוצה לראות בסוף את המפעלים מתחברים לגז טבעי, הזיז לנו קצת את הלו"ז ובגלל זה לא הצלחנו לסגור את זה.

<אמיר רשף: התכנון היה להגיע לנקודת הזמן הזאת שכבר התקן מאחורינו ואולי התחלנו כבר בהסמכות ולא נצטרך הארכות.

<אמיר רשף: בסוף אנחנו רוצים שהתקן יהיה טוב.

<אמיר רשף: לא רצינו להתפשר על השלב הזה שבו כן עושים שינויים מקצועיים בתקן ומכניסים בו את הערות התעשייה, לכן ההליך התארך.

<הלן עטרות: אני חושבת שאמיר הסביר את זה יפה מאוד.

<הלן עטרות: אני רוצה להוסיף תאריכים ושני דברים.

<הלן עטרות: א', התקבלו לתקן הזה 450 הערות בשלב הראשון.

<הלן עטרות: לפרק הכי בעייתי בנושא הצנרת התקבלו 150 הערות.

<הלן עטרות: זה אומר שנתנו לתעשייה את האפשרות להביע את העמדה שלה.

<הלן עטרות: זה משהו שהיה קשה לצפות מראש, כי בדרך כלל לתקן מתקבלים בין 20 ל-50 הערות.

<הלן עטרות: החל מ-1 ביוני עד ה-7 ביוני אנחנו הולכים לקיים 5 ימים רצופים.

<הלן עטרות: זה שקול ל-20 ישיבות.

<הלן עטרות: ישיבה בדרך כלל אורכת שעתיים.

<הלן עטרות: 5 ימים זה 40 שעות.

<הלן עטרות: כיוון שאני יודעת שעיקר הבעיה זה בפרק של הצנרת, אני מעריכה שב-7 ביוני התקן הזה יסתיים וילך לאישור הוועדה הטכנית ב-30 ביוני.

<הלן עטרות: זאת התכנית החדשה.

איתן כבל: השבוע של ה-7 ביוני זה תאריך מחייב?

<הלן עטרות: כן, אבל - -

איתן כבל: יש איזה שהוא שלב שגם סבלנותי פוקעת.

איתן כבל: המשרד הזה לא יכול לבוא אלי בתלונות, במובן זה שבכל עניין שמונח לפתחנו, ואתם לא היחידים שבאים אלי מהמשרד הזה, אתם באמת מקבלים מאיתנו שירות הכי טוב שיש.

איתן כבל: יכול להיות שאני צריך לעשות מצב הפוך, כי בסוף אני לא רק מכונה להעברת חוקים, אנחנו גם רגולטורים במובן זה שתפקידנו לפקח על העבודה שלכם.

איתן כבל: אם אנחנו נותנים לכם לחמוק מתחת לרדאר ולא לבצע את עבודתכם כמו שצריך, זה אומר שאני לא עושה את עבודתי כמו שצריך.

איתן כבל: אני לא מקבל את זה.

איתן כבל: אני קם בבוקר כל יום על-מנת לעשות את העבודה שלי הכי טוב שאפשר.

איתן כבל: לא ליד, לא כאילו.

איתן כבל: אני לא מוכן יותר להעלים עין.

איתן כבל: זו איננה הפעם ראשונה שהדבר הזה קורה.

<מישל בן סימון: יש לי איזה דז'ה וו, אדוני היושב-ראש.

איתן כבל: לא נעים לי להגיד לך, אתה לא יכול לרשום על זה פטנט.

<מישל בן סימון: אני יודע.

<מישל בן סימון: הייתי פה בדצמבר, כשהייתה טיוטת חוק ההסדרים שבה קבוצת מפעלים שעברה לגז טבעי נדרשה לבצע בדיקה מחודשת.

<מישל בן סימון: נתתי את הדוגמה של פניציה.

איתן כבל: אנחנו זוכרים את התנור שלכם.

<מישל בן סימון: התנור ב-100 מיליון שקל.

<מישל בן סימון: הוועדה הנכבדה סיווגה את אותם מפעלים ל-3 קבוצות.

<מישל בן סימון: לגבי קבוצה שכבר עברה לגז טבעי נכתב בהוראת המעבר, בסעיף 8טו, שאותם מפעלים ייבדקו על סמך אישורים שניתנו להם בעבר.

<מישל בן סימון: אם אדוני רוצה לקבל דוגמה ללמה יש 450 הערות של התעשייה לאותו תקן שנכתב, אז מי שקורא את התקן רואה שהלכנו אחורה לאותה טיוטת חוק ההסדרים.

<מישל בן סימון: באותו תקן כתוב שמפעלים שכבר עברו לגז טבעי יצטרכו לעשות סקר פערים מול אותו תקן רלוונטי חדש, כאשר עם רשימת ההערות של אותם סעיפים שנרשמו לפי התקן החדש המפעל יצטרך לתקן את כל אותם ליקויים.

<מישל בן סימון: אני יודע קרוא וקרוא.

<מישל בן סימון: היה צריך לקחת את הוראת המעבר הזאת, לתרגם אותה לתקן, מה שלא קרה.

<מישל בן סימון: מעבר לזה שמחירי המזוט ירדו, כבר לא כדאי לעבוד בגז טבעי, אנחנו מחושקים עם המשרד להגנת הסביבה שלא נותן לנו לחזור חזרה למזוט, ומעבר לזה שהכפילו את מענקי ההשקעה ושילשו אותם למפעלים שכרגע בצנרת לעבור, אנחנו במלכודת דבש נאלצים להתמודד עם תקן שיחזיר אותנו חזרה חצי שנה - -

איתן כבל: העניין ברור.

<רועי ישראלי: אנחנו מכירים את העובדה שיש פערים בין מה שהחוק אומר לבין הנוסח הנוכחי של התקן.

<רועי ישראלי: המדיניות של שר האנרגיה והמנכ"ל היא להיצמד לתקנים המקובלים.

איתן כבל: מה זה אומר לגביך?

<מישל בן סימון: אנחנו עשינו את ההסבה לפי הדירקטיבה האירופית, הצגתי את זה בוועדה.

<מישל בן סימון: הדירקטיבה האירופית לא הייתה לפני 100 שנה, היא הייתה לפי שנתיים.

<מישל בן סימון: זה על פי הנחיות של רשות הגז.

<מישל בן סימון: אנחנו מאמצים את זה.

<מישל בן סימון: פתאום עכשיו אני צריך לקבל תקן חדש, שזה תקן 746, ולהתחיל את כל התהליך מהתחלה.

איתן כבל: אני רוצה להזכיר את הדיון הזה.

איתן כבל: זה היה דיון שלא ויתרתי עליו.

איתן כבל: אמרתי שאנחנו לא יכולים שמי שקנה תנור ב-100 מיליון שקל ימצא את עצמו מול תקנים חדשים.

<אמיר רשף: אני חושב שיש לזה מענה בחוק.

איתן כבל: הוא לא יודע.

איתן כבל: אם אני לא יודע שיש לי תשובה עבורו, אני לא מאשר.

<אמיר רשף: החוק מאפשר לך להמשיך לפי אותו סטנדרט שהתחלת איתו לפני שהיה תקן.

<אמיר רשף: אם מכון התקנים, שהוא הגוף הבודק שלך, עושה את זה לפי מה שעיגנו בתוספת הרביעית לחוק, אז גם ברגע שיותקן התקן אתה תמשיך את התהליך.

<אמיר רשף: יתקנו אותי היועצים המשפטיים אם אני טועה, אבל לדעתי ישבנו פה שעות רבות על המנגנון הזה.

איתן כבל: אני לא שוכח את התנור ב-100 מיליון שקל של פניציה שזה מקרוב נקנה.

איתן כבל: אמיר, יועצים משפטיים, חברים יקרים, אני לא מוותר.

איתן כבל: הייתה התחייבות ברורה לפרוטוקול.

איתן כבל: הכל שודר ועוגן בהתאם לשיח הזה בחוק.

איתן כבל: הפרשנות שלי, כך אני הבנתי אותה, כך אני כיוונתי כשהבאתי את התיקון ואישרנו את הסעיפים בחוק, שלא ימצא את עצמו אדון פניציה במצב שהוא צריך להתחיל את כל התהליך מחדש, לעבור את כל הויה דולורוזה כאילו זה מקרוב הוא הגיע.

<מישל בן סימון: ולכן לא פלא שיש 450 הערות לטיוטת התקן.

איתן כבל: ביררנו.

איתן כבל: אתה תשב איתם.

איתן כבל: יושבים פה אנשים מכובדים שאני מאוד מעריך ומוקיר, אני לא ציני, אני באמת מתכוון לזה, שידעו לעמוד במחויבויות, בהתחייבויות שלהם ובתכלית חקיקה.

איתן כבל: אני רוצה להזכיר שתכלית החקיקה הייתה לתת לך מענה.

<צחי בר ציון: צו הגז (בטיחות ורישוי) (הארכת התקופה שבסעיף 8טו(ד)(3) לחוק), התשע"ו-2016 בתוקף סמכותי לפי סעיף 8טו(ד)(3) לחוק הגז (בטיחות ורישוי), התשמ"ט-1989 (להלן – החוק), בהסכמת שר האוצר ובאישור ועדת הכלכלה של הכנסת, אני מצווה לאמור: התקופה שבסעיף 8טו(ד)(3) לחוק תוארך עד אחד מן המועדים האלה, לפי המוקדם מביניהם: יום א' בכסלו התשע"ז (1 בדצמבר 2016); 15 ימים מיום פרסום הודעה ברשומות של השר בדבר הסמכת גוף בודק ראשון

<צחי בר ציון: התקינה לפי סעיף 8ט לחוק.

<איתי עצמון: יש לי שתי הערות.

<איתי עצמון: הערה אחת כללית לגבי המודל שמוצע כאן בצו, שהוא מודל חריג מהמודלים שאנחנו מכירים לגבי הארכת תקופות שנקבעו בחקיקה ראשית.

<איתי עצמון: הסעיף המסמיך קובע כי שר התשתיות הלאומיות, האנרגיה והמים רשאי, בצו, בהסכמת שר האוצר ובאישור הוועדה, להאריך את התקופה בתקופות שלא יעלו על 6 חודשים כל אחת.

<איתי עצמון: המודל שמוצע כאן הוא מודל שמאפשר לפי הצו הזה הקדמה של המועד שנקבע, כלומר, הקדמה מ-1 בדצמבר 2016 למועד מוקדם יותר להסמכת גוף בודק ראשון.

<איתי עצמון: מה שקורה שקביעת המועד נלקחת מידי הוועדה, היא בעצם עוברת למועד הסמכת הגוף הבודק הראשון.

<איתי עצמון: מבחינה משפטית זה לא מודל מקובל.

<איתי עצמון: מבחינת תכלית החקיקה, לאפשר את כניסת החוק לתוקף וסיום הוראות המעבר כאשר יוסמך גוף בודק ראשון, אני מוכרח לומר שלא מצאתי מודל טוב יותר לעשות זאת.

<איתי עצמון: התייעצתי עם היועצת המשפטית של הוועדה והמשנה ליועץ המשפטי לכנסת.

<איתי עצמון: היא חשבה גם כן כך.

<איתי עצמון: ההצעה שלי היא לקבוע שהשר, כשהוא שולח הודעה ברשומות בדבר הסמכת גוף בודק ראשון, ישלח הודעה כזאת גם לוועדת הכלכלה של הכנסת כדי שגם הוועדה תהיה בתמונה ותיודע באשר למועד המוקדם יותר, ככל שיהיה מועד מוקדם מ-1 בדצמבר, וכן שהודעה כאמור בדבר הסמכת גוף בודק ראשון, בלי שום קשר, תפורסם באתר האינטרנט של המשרד, לא רק ברשומות.

איתן כבל: מקובל עלי.

איתן כבל: ממה נובעת החריגות?

<צחי בר ציון: בדיוק ממה שאמרת בתחילת דבריך.

<צחי בר ציון: בוא נזכור בסוף מה המטרה.

<צחי בר ציון: המטרה בסוף היא שתקופת המעבר תהיה קצרה.

<צחי בר ציון: זה כל מה שניסינו לעשות.

איתן כבל: אני מעלה להצבעה את הצו עם שני התיקונים שקרא היועץ המשפטי.

איתן כבל: מי בעד הצו?

איתן כבל: בעד – פה אחד

איתן כבל: נמנעים – אין

איתן כבל: תודה, הישיבה נעולה.